**USMERNENIE K PRIJÍMACIEMU KONANIU NA STREDNÉ ŠKOLY PRE ŠKOL.ROK 2022/2023**

**Žiaci základných škôl a ich rodičia sa v týchto dňoch rozhodujú, akú strednú školu si vyberú. Prečítajte si aktualizované základné informácie o podaní prihlášky na strednú školu i termínoch prijímacích skúšok v súlade so zákonom č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení zákona č. 415/2021 Z. z. Ministerstva školstva, vedy, výskumu a športu SR.**

* Zákonný zástupca neplnoletého žiaka môže podať **iba** **jednu** prihlášku na vzdelávanie, v ktorej sa v poradí  **podľa záujmu uvádzajú najviac dva odbory vzdelávania, ktoré nevyžadujú overenie špeciálnych schopností, zručností alebo nadania a najviac dva odbory vzdelávania, ktoré vyžadujú overenie špeciálnych schopností, zručností alebo nadania**; vybrané odbory vzdelávania môžu byť aj na tej istej škole.
* Prihláška na vzdelávanie sa podáva riaditeľovi strednej školy **do 20. marca 2022 pre všetky odbory vzdelávania (**talentové aj netalentové odbory ).
* Hodnotenie žiaka uvedené v prihláške na vzdelávanie potvrdzuje základná škola, ktorú žiak navštevuje. Ak to nie je možné, k prihláške na vzdelávanie sa pripoja vysvedčenia zo základnej školy alebo ich osvedčené kópie.
* Žiak so zdravotným znevýhodnením pripojí k prihláške na vzdelávanie **vyjadrenie lekára** so špecializáciou všeobecné lekárstvo **o zdravotnej spôsobilosti** študovať zvolený odbor vzdelávania.
* Žiak so špeciálnymi výchovno-vzdelávacími potrebami pripojí k prihláške na vzdelávanie **správu z diagnostického vyšetrenia** vykonanú zariadením poradenstva a prevencie **nie staršiu ako dva roky.**
* Žiak môže k prihláške pripojiť kópie diplomov alebo certifikátov, ktoré preukazujú umiestnenie žiaka v predmetovej olympiáde alebo v súťaži, ktorá súvisí s odborom alebo štúdiom, o ktoré sa uchádza.
* Ak sa podáva prihláška na štúdium v študijnom alebo v učebnom odbore,v ktorom sa odborné vzdelávanie a príprava poskytuje v **systéme** **duálneho vzdelávania**, **pripojí k** **prihláške aj potvrdenie o odbornom vzdelávaní** **a príprave žiaka v systéme duálneho** **vzdelávania** vydané zamestnávateľom, ktorý má som školou uzavretú zmluvu o duálnom vzdelávaní.
* Ak sa podáva prihláška na štúdium v strednej športovej škole, pripojí k prihláške **potvrdenie národného športového zväzu**, že uchádzač je uvedený v zozname talentovaných športovcov podľa osobitného predpisu a vyjadrenie lekára so špecializáciou v špecializačnom odbore telovýchovné lekárstvo.
* Uchádzač so zmenenou pracovnou schopnosťou predkladá **potvrdenie o zmenenej pracovnej schopnosti**
* Riaditeľ strednej školy zverejní podmienky prijatia na štúdium na SŠ a kritériá na úspešné vykonanie prijímacej skúšky na štúdium vo všetkých odboroch vzdelávania SŠ do **28.02.2022.**
* Riaditeľ strednej školy môže zaradiť prijatie žiaka bez prijímacej skúšky do podmienok prijímacieho konania, ak v externom testovaní dosiahol úspešnosť najmenej:
* **90% v každom vyučovacom predmete samostatne** (prijatie na gymnáziá),
* **80 % v každom vyučovacom predmete samostatne**(prijatie na SŠ, v ktorých sa získava úplné stredné odborné vzdelanie ).

 Uvedené sa nevzťahuje na prijímanie na odbor, ktorý vyžaduje overenie špeciálnych schopností, zručností alebo nadania.

* Riaditeľ strednej školy odošle rozhodnutie o prijatí žiaka bez prijímacej skúšky najneskôr 7 dní pred termínom konania prijímacích skúšok.
* Termín pre zverejnenie zoznamu uchádzačov podľa výsledkov prijímacieho konania pre školský rok 2022/2023 je **18. 5. 2022**, (v čase od 0:00 do 23.59 hod.) a v tomto termíne odošle uchádzačovi rozhodnutie o prijatí.
* Ak bol žiak prijatý na vzdelávanie v strednej škole, zákonný zástupca písomne potvrdí strednej škole prijatie na vzdelávanie **najneskôr do 23.mája 2022.**
* Proti rozhodnutiu riaditeľa strednej školy o neprijatí sa môže zákonný zástupca odvolať v lehote **do 5 dní odo dňa doručenia rozhodnutia**.

Na stránke školského výpočtového strediska (svs.edu.sk)<https://www.svs.edu.sk/prehlady.aspx> sú dostupné informácie o plánovanom počte prijatých žiakov na SŠ. Taktiež sa priebežne uvádzajú aktualizované informácie o počtoch záujemcov o štúdium na jednotlivých odboroch SŠ, o možnostiach štúdia podľa odborov a škôl, ako aj kritériá prijímania na stredné školy.

**Termíny konania prijímacích skúšok pre školský rok 2022/2023**

1. **kolo prijímacích skúšok:**

**1. termín:**

▪ **2. 5. 2022** alebo **3. 5. 2022** ( odbory vzdelávania, v ktorých sa nevyžaduje overenie špeciálnych schopností, zručností a nadania )

▪ **4. 5. 2022, 5. 5. 2022** alebo **6. 5. 2022** (odbory vzdelávania, v ktorých sa vyžaduje overenie špeciálnych schopností, zručností a nadania)

**2. termín:**

▪ **9. 5. 2022** alebo **10. 5. 2022** (odbory vzdelávania, v ktorých sa nevyžaduje overenie špeciálnych schopností, zručností a nadania )

▪ **11. 5. 2022, 12. 5. 2022** alebo **13. 5. 2022**(talentové skúšky)

* **na stredné športové školy**

1. fáza - overenie športového výkonu:

**od 21.3. do 14.4.2022** pre všetky druhy športov ( spoločné pre oba termíny prijímacej skúšky)

2. fáza – psychodiagnostické vyšetrenie:

 **4. 5. 2022, 5. 5. 2022** alebo **6. 5. 2022** (1. termín) alebo

 **11. 5. 2022, 12. 5. 2022** alebo **13. 5. 2022** (2. termín)

Riaditeľ strednej školy po prerokovaní v pedagogickej rade školy **do 6. júna** rozhodne o tom, či sa na škole vykonajú prijímacie skúšky v druhom kole v termíne ( **21.6.2022**) na nenaplnený počet miest pre žiakov, ktorých možno prijať do tried prvého ročníka.

 Spracovalo: CPPPaP v Banskej Štiavnici